Laget ble etablert i en tid da svært mange ungdommer fra bygdene (bondeungdom) flyttet inn til hovedstaden for å skaffe seg arbeid. Bare fra 1890 til 1900 flyttet det 75 000 mennesker til Kristiania-området. Den sterke industrialiseringen på denne tida førte til en stor sosial omveltning. Det var vanskelige levekår, både sosialt og kulturelt. Mange følte seg bortkomne, hjemløse og møtte manglende respekt både for måten de snakket på og tradisjoner de tok med seg. Samtidig var landet midt oppe i den politiske striden om unionen med Sverige. Det var klassekamp mellom bondestanden og radikale byborgere på den ene siden og embetsmannsklassen på den andre. Det var også en sterk vekst i organisasjonslivet, og både mållag og ungdomslag vokste fram over hele landet.